રાજકોટ તાલુકા પંચાયતના સભ્યો પણ કોંગી પક્ષની ઐસી તૈસી કરી ભાજપમાં ચૂંટણી પૂર્વે જ ભળી ગયા હતાં અને સત્તામાં ભાગીદારી કરી લીધી હતી. લોધિકા તાલુકા પંચાયતમાં પણ ભાજપ અને કોગી વચ્ચે સભ્યોની હેરાફેરી અને ખેંચતાણ થઇ હતી. રાજકોટ જિલ્લા પંચાયતમાં કિરણબેન કિશોર આંદિપરા અને ભાનુબેન તળપદાએ કોંગ્રેસનો સાથ છોડી ભાજપનો કેસરિયો ખેસ પહેરવાની પેરવી કરી હતી. તાલુકા અને જિલ્લા પંચાયતની ચૂંટણીમાં કુલ ર૭ સભ્યોએ કોંગીમાં બળવાખોરી કરી છે. આ તમામને નોટિસ વગેરેની કાર્યવાહી ચાલે છે. પણ વાસ્તવિકતા એ છે કે, કોંગીમાં કોઇ કેડર બેઝ કે ટીમ બેઝ શિસ્ત જ નથી. વિધાનસભાની ચૂંટણીના પરિણામો બાદ નશામાં આવી ગયેલા ધારાસભ્યો અને અન્ય નેતાઓએ પક્ષના કાર્યકરો અને સંગઠનના નેતાઓ વચ્ચે આંતરકલહ વધારી દીધો છે. ભાજપે આ સ્થિતિનો બખુબી લાભ લઇ લોકસભામાં મેચ રમ્યા પહેલાં જ વિજય નિશ્ચિત કરવાની કામગીરી શરૂ કરી દીધી છે.